Thorkild Simonsen (S), 1999-11-25:
Vi har til tider i Folketinget forskellige opfattelser af, hvor lempelige eller hvor stramme regler om udlændinges muligheder for at få opholdstilladelse i Danmark skal være, ja, vi har såmænd også forskellige opfattelser, når det drejer sig om at vurdere, hvor lempelige eller stramme de gældende regler, der er i loven, skal være.
Det giver desværre ofte anledning til debatter, både her i Folketingssalen og andre steder, hvilket let kan skade de flygtninge og indvandrere, som har lovligt ophold her i landet.
Derfor vil jeg gerne her i dag i min besvarelse af denne forespørgsel være med til at udtrykke et håb om, at vi i dag kan have en udlændingedebat, hvor vi uanset vores uenighed på andre områder kan være enige om én ting: At de udlændinge, som er her i landet, som lovligt lever og arbejder og bor i Danmark, skal vi behandle ordentligt.
Det er der vel heller ikke noget parti eller noget medlem, der kan være uenig i.
Når det er sagt, så tror jeg faktisk, at de fleste af os kan blive enige om endnu mere.
Jeg tror, at alle ansvarlige partier grundlæggende ønsker det, som regeringen også har leveret: En udlændinge- og integrationspolitik, der bygger på ansvarlighed, konsekvens og humanisme, en udlændingepolitik, der bygger på nogle fundamentale principper om, at vi skal hjælpe mennesker, som er personligt forfulgte i deres hjemland, at vi skal sikre udlændinge ret til familieliv, og at vi skal sikre, at alle borgere, uanset hudfarve og etnisk oprindelse, har mulighed for at deltage ligeværdigt i samfundslivet. Disse principper bør alle partier i det danske Folketing være enige om, og Danmark har med bred tilslutning i Folketinget ratificeret internationale konventioner, der forpligter os til at efterleve dem.
Det, som nogle kalder stramninger, f.eks. på asylområdet, har jo ikke mindst til formål at modvirke misbrug og derved styrke den beskyttelse, der skal være af mennesker, der virkelig har behov for beskyttelse, mennesker, der er personligt forfulgt.
Regeringen har, når jeg selv skal sige det, været særdeles ansvarlig og flittig, når det gælder udlændingeområdet.
Udlændingepolitikken består af fire grundpiller: Udlændingeloven, integrationsloven, loven om sprogundervisning og endelig repatrieringsloven, som træder i kraft nu til nytår.
Den første udlændingelov har regeringen forberedt på en lang række punkter gennem årene, de tre andre, integrationsloven, loven om sprogundervisning og repatrieringsloven, er efter min mening udtryk for helt nye måder at indrette tingene på.
Disse love skaber sammenhæng i udlændingepolitikken.
Med en sammenhæng mener jeg f.eks., at mulighed for varig opholdstilladelse medfører, at udlændingeloven er afhængig af den enkelte aktive medvirken, selv i det introduktionsprogram, der er til rådighed.
Lad mig sige det så klart, det er mig muligt: Regeringen har altid villet og vil fortsat sikre, at administrationen af udlændingeloven vil være hurtig, smidig og retfærdig, og at den lægger vægt på den enkelte udlændings særlige situation.
For så vidt angår integrationsområdet, er der tre ting, jeg lægger stor vægt på: Det er, at indvandrere og flygtninge skal lære dansk, så de kan begå sig i det danske samfund.
Det bekymrer mig mest, at arbejdsløsheden blandt indvandrere og flygtninge i dag fortsat er forholdsvis høj -
27 pct. registrerede.
Dertil kommer alle på kontanthjælp.
Med integrationsloven indførte regeringen et sammenhængende og erhvervsrettet introduktionsprogram til de nyankomne.
Det har statsministeren lige omtalt
, så det vil jeg ikke gå mere ind på nu.
Men der er ingen tvivl om, at
nogle af de initiativer, vi tager med det udspil, vi kom med i går, og som jeg kan uddybe senere, når jeg får mere tid til det, helt klart vil være at få flere i arbejde, og derfor er jeg fuldstændig enig i det oplæg, som statsministeren kommer med: Arbejdsgiver, arbejdstager, alle på arbejdspladser har en forpligtelse sammen med dem, der selv er kommet hertil, om at skaffe sig et arbejde, om at blive anerkendt og ikke blive afvist, blot fordi deres navn ikke lyder så dansk, som visse andre navne gør.